b"\n_START_ARTICLE_\nBeylik de Mente\xc5\x9fe-o\xc4\x9flu\n_START_SECTION_\nExtensi\xc3\xb3 territorial\n_START_PARAGRAPH_\nLes principals ciutats dominades pel beylik eren Be\xc3\xa7in (Pedjin o Bardjin), Milas, Balat (Milet), Elmali, Finike, Ka\xc5\x9f, Ma\xc4\x9fr\xc4\xb1 (Makir, Fehtiyye o Fethiye des del 1911), Mu\xc4\x9fla (Mughla), \xc3\x87ameli, Ac\xc4\xb1payam, Tavas (Tawas), Bozdo\xc4\x9fan i \xc3\x87ine (\xc4\x8cine). La ciutat d'Ayd\xc4\xb1n (antigament Tralles) fou temporalment controlada per aquest beylik i fou anomenada G\xc3\xbczelhisar. Posteriorment, caigu\xc3\xa9 en poder del Beylik d'Ayd\xc4\xb1n-o\xc4\x9flu i fou reanomenada Ayd\xc4\xb1n en honor al fundador de la dinastia. Els beys de Mente\xc5\x9fe tamb\xc3\xa9 dominaren Rodes entre el 1300 i el 1314. Milas i Mughas en foren les capitals. En la descripci\xc3\xb3 de M\xc3\xbcnedjim-bashi, esmenta com a part del beylik les ciutats de Balat, Boz\xc3\xb6y\xc3\xbck, Milas, Pedjin, Mazin (Marin), \xc3\x87ine, Tawas, Burnaz, Makri, K\xc3\xb6ydjeghiz (moderna K\xc3\xb6yce\xc4\x9fiz) i Mughla, que n'era la capital. Ibn Battuta hi va estar el 1333 i descriu Milas con una de les ciutats m\xc3\xa9s boniques d'Anat\xc3\xb2lia, amb molts horts de fruiters, jardins i aigua, i amb bonics edificis i mesquites de nova construcci\xc3\xb3. Ibn Fadl Allah al-Umari diu que els Mente\xc5\x9feo\xc4\x9fullar\xc4\xb1 dominaven 50 viles i 200 fortaleses en temps d'Orkhan (vers 1320-1340) i que el pa\xc3\xads estava situat entre Dawaz (Tawas), Sakiz i Istank\xc3\xb6y, cosa que determina junt amb altres indicacions, que la regi\xc3\xb3 de F\xc3\xb6ke (Finike) a L\xc3\xadcia, en feia part.\n_START_SECTION_\nHist\xc3\xb2ria\n_START_PARAGRAPH_\nEls turcmans es van acostar a la zona a partir de la Batalla de Manazkert el 1071, per\xc3\xb2 els bizantins aviat van restaurar-hi el seu domini expulsant les bandes que pasturaven a la regi\xc3\xb3. Per\xc3\xb2 les incursions dels grups turcmans establerts a l'Anat\xc3\xb2lia central i el Taure van continuar peri\xc3\xb2dicament al segle XII._NEWLINE_A la segona meitat del segle\xc2\xa0xiii, l'enfonsament del poder del soldanat selj\xc3\xbacida de R\xc3\xbcm despr\xc3\xa9s de la Batalla de K\xc3\xb6se Da\xc4\x9f (1243) va deixar m\xc3\xa9s llibertat d'acci\xc3\xb3 a les tribus frontereres i la pressi\xc3\xb3 sobre els bizantins no va parar de cr\xc3\xa9ixer. El 1261 la C\xc3\xa0ria fou ocupada. Els turcmans, curiosament, hi van arribar per mar i van ocupar el litoral, per\xc3\xb2 aviat es van entendre amb les tribus que exercien pressi\xc3\xb3 des de l'interior._NEWLINE_Joan, germ\xc3\xa0 de l'emperador Miquel VIII (1259-1282), va anar a la zona a fer campanya contra els turcmans i va for\xc3\xa7ar als de l'interior a retirar-se cap a les seves bases a les muntanyes, per\xc3\xb2 mai va provar de recuperar els ports que tenien els turcmans vinguts per mar. Probablement, Mente\xc5\x9fe, el fundador ep\xc3\xb2nim, era el senyor de la zona del litoral al golf de Ma\xc4\x9fr\xc4\xb1 o Makri (Fethiye o Fethiyye). El 1278, Miquel VIII va enviar un ex\xc3\xa8rcit manat pel seu fill Andr\xc3\xb2nic cap al sud-oest, i va fer alguns avan\xc3\xa7os a la regi\xc3\xb3 fortificant Tralles (m\xc3\xa9s tard, Aydin), per\xc3\xb2 les valls del Menderes i la C\xc3\xa0ria ja estaven en poder dels turcmans i els esfor\xc3\xa7os foren in\xc3\xbatils. Mente\xc5\x9fe va ocupar Tralles i Nyssa (Sultan-Hisar o Sultanhisar) i les va annexionar als seus dominis._NEWLINE_El 1291, durant el setge de Konya pels karam\xc3\xa0nides, l'ilkh\xc3\xa0nida Gaykhatu va anar a Anat\xc3\xb2lia per castigar als pr\xc3\xadnceps (begs) turcmans que no obe\xc3\xafen els mongols i, en aquesta incursi\xc3\xb3, l'ex\xc3\xa8rcit mongol va entrar als dominis de Mente\xc5\x9fe, que foren saquejats. El 1296 i 1302, els bizantins van fer desesperats intents de recuperar la zona, per\xc3\xb2 foren rebutjats i el domini turc es va consolidar definitivament. Vers 1300 i fins al 1308 van dominar tamb\xc3\xa9 Rodes._NEWLINE_El 1389, Baiazet I va pujar al tron otom\xc3\xa0 i el beg de Mente\xc5\x9fe es va aliar amb el Beylik de Karaman-o\xc4\x9flu i altres beyliks en contra seva. Els otomans no van tardar a ocupar Balat i Mughla (1390), per\xc3\xb2 la dinastia va continuar a Milas i Pedjin. Despr\xc3\xa9s de la batalla d'Ankara el juliol del 1402, Tamerl\xc3\xa0 va restaurar als mente\xc5\x9feo\xc4\x9fullar\xc4\xb1 els territoris antics que havien perdut. El 1414, els mente\xc5\x9feo\xc4\x9fullar\xc4\xb1 es van haver de declarar vassalls otomans i participar en la campanya de Mehmet I contra Djunayd d'Esmirna (beylik d'Aydin-o\xc4\x9flu); el 1424, els otomans van annexionar el principat, que va esdevenir un sandjak de l'eyalat d'Anadolu."